Nos Johannes humilis abbas S. Martini Eduensis totusque ejusdem loci conventus notum facimus quod pro centum libris bonorum suorum Turone nunc currentibus, ab Hugone monacho de Rossilione, domicello, nobis traditis integraliter et solutis in pecunia legitime numerata, de quibus tenemus nos plenarie pro pagatis, nec non et pro eo quod dictus Hugo fieri fecit et construi in ecclesia nostra S. Martini quoddam altare lapideum cum capella ejusdem in honore Beati Anthonii confessoris, suis propriis missionibus et expensis, ante quod altare dictus Hugo sepulturam suam post ipsius obitum preelegit. Item et pro sexaginta libratis ornamentorum dicti altaris, tam calicis, librorum, infularum, indumentorum, et massorum quam plurimorum aliorum ad ipsum altare necessariorum, pro divino officio in eodem pro remedio anime sue annuatim singulis hebdomadis celebrando, ab ipso Hugone dicto altari donatis perpetuo et concessis. Item et pro pluribus gratiis, serviciis, meritis et beneficiis ab eodem Hugone nobis et dicte ecclesie nostre factis legaliter et impensis temporibus retroactis, et que adhuc de die in diem nobis facere non desistit; et quas predictas centum libras turonenses scimus fuisse positas in solutionem cujusdam magne pecunie summe in qua tenebamur debitores obligati nobili et potenti viro domino Johanni de Castro Villani domino Luzeii, militi, ratione gaigerie terre et prepositure suarum de Tilio super Arrotum, de feodo nostro ligio moventium, dudum ab eodem milite nobis traditas sive factas. Nos in recompensationem predictorum, cum nullum bonum irremuneratum debeat pertransire, damus et concedimus perpetuo pro nobis et successoribus nostris donatione facta inter vivos capellano dicti altaris, monacho dicti monasterii nostri qui ex nunc ad ipsum altare per dictum Hugonem electus fuerit vel etiam institutus, et ejus successoribus capellanis ejusdem altaris totam terram nostram de Achereul cum justicia, dominio, juribus, redditibus, etc., pro divino officio singulis annis et hebdomadis ad dictum altare pro remedio anime dicti Hugonis et antecessorum suorum perpetuo celebrando, salvis et retentis nobis predicto conventui quadraginta solidis turonensibus redditualibus super redditibus et exitibus dicte terre nobis annuatim semel in anno persolvendis a capellano dicti altaris dictam terram pro tempore tenente, pro una missa de Sancto Spiritu quamdiu vixerit dictus Hugo, die festi Beati Anthonii ad dictum altare, et pro una missa de defunctis post ipsius Hugonis obitum consimili die obitus, singulis annis pro anniversario dicti Hugonis a nobis in ecclesia nostra solemniter celebrandis. Volumus autem et concedimus, nos abbas et conventus predicti, quod collatio seu donatio dicti altaris a dicta terra d’Achereul cum redditibus juribusque ad dictum Hugonem, quamdiu vixerit, et post decessum suum ad priorem monasterii nostri pro tempore existentem, et non ad alios pertineat pleno jure perpetuo, et quod dictus capellanus dicti altaris, noster monachus, non possit vel debeat per nos quacumque consuetudine vel causa, nisi in casu quo delinqueret, extra dictum monasterium nostrum pro sua mansione alibi facienda mitti quomodolibet vel transferri. Item tenebitur dictus capellanus celebrare vel facere celebrari ad dictum altare singulis hebdomadis annuatim quatuor missas quarum una erit de S. Spiritu quamdiu vixerit dictus Hugo, et alie tres erunt pro mortuis celebrate, et post decessum ipsius Hugonis omnes quatuor misse erunt pro defunctis fidelibus. Item dictus capellanus habebit omnes et singulas oblationes et eleemosynas que fient ad dictum altare, tam in pecunia, blado et cera quam rebus aliis, dum tamen dictus capellanus noster commonachus existat. Item volumus et eidem Hugoni concedimus quod ipse perpetuo sit particeps omnium bonorum spiritualium que deinceps fient tam in dicta ecclesia nostra quam in membris descendentibus ab eadem, etc. Datum et actum in dicto capitulo nostro, die mercurii, in vigilia festi beati Martini hyemalis, anno Domini M CCC XXXIII, circa horam tertiam, indictione secunda, pontificatus sanctissimi patris ac domini nostri, domini Johannis pape vicesimi secundi anno decimo octavo, presentibus Perroto de Brolio, domicello, Gauderico, filio quondam Simoneti de S. Martino, clerico, et Philiberto de Cariloco, Barbierio testibus.